b'\n_START_ARTICLE_\nNerv accesor\n_START_PARAGRAPH_\nNervul accesor (latin\xc4\x83: nervus accessorius) este un nerv spinal care inerveaz\xc4\x83 motor sternocleidomastoidianul, trapezul \xc8\x99i unii mu\xc8\x99chi intrinseci ai laringelui. \xc3\x8en literatura timpurie, acest nerv a fost descris ca fiind constituit din dou\xc4\x83 r\xc4\x83d\xc4\x83cini: cranian\xc4\x83 (bulbar\xc4\x83) \xc8\x99i spinal\xc4\x83. \xc3\x8en prezent, se consider\xc4\x83 c\xc4\x83 r\xc4\x83d\xc4\x83cina spinal\xc4\x83 a nervului accesor este compus\xc4\x83 din fibre vagale aberante, provenite din nucleul ambiguu din bulb. Aceste fibre vagale formeaz\xc4\x83 \xc3\xaen mod colectiv o r\xc4\x83d\xc4\x83cin\xc4\x83 distinct\xc4\x83 pe m\xc4\x83sur\xc4\x83 ce acestea emerg din trunchiul cerebral. Pe de alt\xc4\x83 parte, fibrele nervului accesor spinal \xc3\xae\xc8\x99i au originea \xc3\xaen nucleul accesor spinal, localizat \xc3\xaen partea posterolateral\xc4\x83 a coarnelor ventrale ale m\xc4\x83duvei C2\xe2\x80\x93C5 (sau C6). Embriologic, nervul accesor deriv\xc4\x83 din placa bazal\xc4\x83 a segmentelor spinale embrionare C1\xe2\x80\x93C6.\n_START_SECTION_\nOrigine real\xc4\x83\n_START_PARAGRAPH_\nAccesorul spinal \xc3\xae\xc8\x99i are originea real\xc4\x83 \xc3\xaen nucleul motor format din neuronii somatomotori ai grupului anterolateral din substan\xc8\x9ba cenu\xc8\x99ie a coarnelor anterioare ale m\xc4\x83duvei cervicale (C1\xe2\x80\x93C5). Axonii neuronilor somatomotori str\xc4\x83bat r\xc4\x83d\xc4\x83cina spinal\xc4\x83, nervul XI \xc8\x99i ramura extern\xc4\x83 a acestuia \xc8\x99i inerveaz\xc4\x83 mu\xc8\x99chii sternocleidomastoidian \xc8\x99i trapez._NEWLINE_Accesorul bulbar \xc3\xae\xc8\x99i are originea \xc3\xaen nucleul ambiguu al\xc4\x83turi de nucleii motori ai nervilor glosofaringian \xc8\x99i vag. Nucleul ambiguu este format din mai multe subgrupe de nuclei. Din \xe2\x85\x93 caudal\xc4\x83 a nucleului emerg fibre care intr\xc4\x83 \xc3\xaen componen\xc8\x9ba nervului XI (prin r\xc4\x83d\xc4\x83cina cranian\xc4\x83). Acest nucleu prime\xc8\x99te aferen\xc8\x9be corticonucleare bilaterale \xc8\x99i trimite eferen\xc8\x9be VES (fibre branhiomotorii) care vor str\xc4\x83bate r\xc4\x83d\xc4\x83cina cranian\xc4\x83 a nervului XI, nervul XI \xc8\x99i ramura intern\xc4\x83 a acestuia. Aceasta p\xc4\x83trunde \xc3\xaen ganglionul inferior al nervului X, fibrele VES ajung\xc3\xa2nd prin nervul laringeu recurent la mu\xc8\x99chii laringelui (cu excep\xc8\x9bia mu\xc8\x99chiului cricotiroidian).\n_START_SECTION_\nOrigine aparent\xc4\x83\n_START_PARAGRAPH_\nR\xc4\x83d\xc4\x83cina spinal\xc4\x83 are originea aparent\xc4\x83 prin 5\xe2\x80\x936 r\xc4\x83d\xc4\x83cini la nivelul m\xc4\x83duvei cervicale C1\xe2\x80\x93C5 pe fa\xc8\x9ba extern\xc4\x83 a funiculului lateral, la jum\xc4\x83tatea distan\xc8\x9bei dintre r\xc4\x83d\xc4\x83cinile posterioare \xc8\x99i anterioare ale nervilor spinali. R\xc4\x83d\xc4\x83cina cranian\xc4\x83 emerge din bulbul rahidian la nivelul \xc8\x99an\xc8\x9bului lateral posterior al bulbului sub forma a 4\xe2\x80\x935 filete care se unesc pentru a forma r\xc4\x83d\xc4\x83cina propriu-zis\xc4\x83.\n_START_SECTION_\nTraiect\n_START_PARAGRAPH_\nDe la nivelul originii aparente r\xc4\x83d\xc4\x83cina bulbar\xc4\x83 se orienteaz\xc4\x83 spre lateral spre gaura jugular\xc4\x83, \xc3\xaen timp ce filetele nervoase ale r\xc4\x83d\xc4\x83cinii spinale au un traiect ascendent \xc3\xaentre ligamentul din\xc8\x9bat \xc8\x99i r\xc4\x83d\xc4\x83cinile dorsale ale nervilor spinali cervicali, p\xc4\x83trund \xc3\xaen craniu prin gaura ooccipital\xc4\x83 posterior de artera vertebral\xc4\x83 \xc8\x99i se orienteaz\xc4\x83 lateral spre gaura jugular\xc4\x83 unde se vor uni cu filetele r\xc4\x83d\xc4\x83cinii bulbare. P\xc4\x83r\xc4\x83sind gaura jugular\xc4\x83, nervul accesor se divide la nivelul spa\xc8\x9biului laterofaringian \xc3\xaen dou\xc4\x83 ramuri terminale, extern\xc4\x83 \xc8\x99i intern\xc4\x83.\n_START_SECTION_\nConsidera\xc8\x9bii clinice\n_START_PARAGRAPH_\nNervul accesor este vulnerabil la leziuni datorit\xc4\x83 traiectului s\xc4\x83u lung \xc8\x99i superficial \xc3\xaen partea posterioar\xc4\x83 a g\xc3\xa2tului.'